**מילים  לשבת**

**שער הנגב - ערב שבת, י' בטבת תשע"א, 17 בדצמבר 2010**

**שלום לחברות ולחברים,**

**והגבול הוא בלב**

כחלק משנת הבר מצווה, שלשמחתנו לא נס ליחה גם לאחר חילופי העונות בקבוץ המתחדש והמתאכלס, נפגשתי הבוקר עם 23 (!) בני המצווה של כפר עזה. הם ישבו על מדרגות אתר "חץ שחור" ואני דיברתי אליהם מוניציפאלית, דמוגרפית ואקטואלית, כשפני אל עזה ובנותיה, הבוהקות במזג האוויר הצלול של אחרי הסערה. בקרבת מקום, במורד גבעת נזמית, היא "מצפור נביה מרעי" הסגור מחמת איום הצלפים, התמקם לו טנק בודד שתצפת על פני גיזרת הגבול הסמוך.

נפרדתי בחופזה מהנערים בכדי להספיק למיונים של צעירים ישראלים, שזומנו לפרויקט בחסות ממשלת ארצות הברית, של מיזמי תעסוקה שהוצע גם לצעירים מעזה, הגדה המערבית וירדן. לא יכולתי שלא לחוש את משק כנפי הסימבוליות, כאשר שלושה מחמשת הנבחרים לפרויקט התלת (ארבע?) לאומי הזה היו בני כפר עזה, שגדלו במרחב הזה, כשהגבול היה פתוח ו(כמעט)הכל עוד אפשרי.  החברים הצעירים, בני הכפר שעל הגבול, ינסו לקדם תוכניות מחוללות פרנסה שייזמו בתחומים הבאים: קולנוע כגשר בין תרבויות, זכויות האדם – ללא גבולות, אמנות כאמצעי לרפוי הנפש.

**כל כך דומה, כל כך שונה**

בחנוכה חגג קבוץ דורות 69 שנים על הגבעה. בימים אלו, בהם אנחנו מאמצים סופית את תוכנית השקמה לשימור סביבתי של הנוף המיוחד שלנו, שאת חלקו יצרנו בשבעה העשורים שחלפו ואת חלקו אנחנו משמרים בפראותו למען דורות הבאים, ימים בהם נעקר חלק ממטע הפקאן הוותיק של דורות, ימים בהם אנחנו עוסקים שוב - איך לא?! -  במאבק כנגד "אי הבנה ואדישות של המוסדות", בימים בהם היחסים שלנו עם בני דודינו לא משהו, בימים כאלו שווה לצלול אל כתבי הראשונים, חברינו שרובם אינם עוד עימנו, בני דור השואה והתקומה, שיצרו על פני האדמה הזו את כל היש העצום, שמתפקידנו לשמור מכל משמר.

בשנת 1971 סיפר מזיכרונו על בחירת הנקודה להתיישבות חבר דורות, צבי פרזמה: "המשלחת חזרה ובפיה הד השממה: מדבר; אין אפילו ציפורים, ומאידך – נוף מרהיב ורחב והרבה סיכויים. הוחלט לעלות על הקרקע. על הגבעה, במקום שעומד עתה חדר האכילה , נטו אז אוהל גדול ובו החורשים הראשונים, פותחים תלם ראשון. ויושבים עימנו גם ארבעה שומרים ערביים, ידידים מהכפר הוג', כולם אנשי מידות, יפי תואר ונעימי הליכות."

וחיים חרס, גם הוא מראשוני החלוצים, כותב במכתב משנת 1943: "הרושם הראשון היה קשה ביותר. חבל ארץ רחב וערום, צהוב ושדוף שמש. אין עץ בו ואין שיח, אפילו יבלית חיפשנו לשווא. בין גבעות אפיקי הנגב, הגזורים עמוק ורחב, אלפי מחבואים לכל אורב ואויב. רק כפר ערבי אחד נראה לעין, בנוי חמר, ללא ירק, מלבד שורות צברים דלים, הוא הכפר הוג' שממנו נקנו השטחים. ונדמה שלעולם לא יצמח דבר, שמידבר הוא מקדמת דנא. ואמונה רבה נחוצה הייתה בשממה זו, בכוח ידינו ובגשם המרווה, ובמים בעמקי הקרקע . אבל המרחב קסם לנו, רמז לנו לבוא...

רבות הצרות, שנובעות מתוך אי הבנה ואדישות של מוסדות אשר מונעים עזרה שהם חייבים לתת ולעתים מפריעים אפילו למאמצינו. חודשים מתענה הנקודה בלי עזרה רפואית, בלי סידורי ביטחון מספיקים, ללא אמצעי תחבורה כלשהו. חודשים נידחה, ללא הצדקה, סידור האינסטלציה של המים שנמצאו ומים מובאים בחביות מהכפר, מתוך באר פתוחה ונטולת כל פיקוח היגייני. ואורח כי יפלס את דרכו אלינו על אף הקשיים, לא פעם אין במה לכבד אותו ויאכל פיתה עם גבינת שימורים, יחד איתנו."

**רק בגלל הרוח**

נבחרת הבנות בכדורעף של בית הספר שלנו עלתה אשתקד לליגה העל היוקרתית של תיכונים בישראל. בליגה האינטנסיבית שהתקיימה בסמסטר שחלף הפסידו הבנות משחקים רבים, עד שהגיעו למשחק האחרון, בו התמודדו על הזכות להישאר בליגה גם בשנה הבאה. נבות מילוא, המאמן הוותיק, מספר בטור האישי שלו, טור שעוסק בחינוך גופני - רוחני:

"יומיים לפני המשחק הקובע, התקיים משחק אחר של אותן הבנות בליגה אחרת, ליגה ברמה נמוכה יותר ונגד קבוצה ש"על הנייר" הייתה פחות טובה מאיתנו. הייתי עצבני וכעסתי כל הזמן. הפסדנו את המשחק והיה לי קשה מאוד לישון באותו לילה. רציתי לזרוק הכול וכעסתי על כל העולם. למחרת, בעת ריצת הבוקר שלי (זמן מצוין לתודעה), אני אומר לעצמי: "תגיד, מה אתה עושה? עשית הכול הפוך". באימון האחרון, שלפני המשחק הגורלי, אספתי את הבנות ופתחתי בהתנצלות על התנהגותי, מה שאיפשר פתיחת דיון ענייני. התברר, שחלק מהבנות כל כך פוחדות מהפסד, עד שהן עולות למגרש עם תודעת הפסד, בלי קשר מול מי הן משחקות. ביקשתי מכל אחת מהבנות שהערב, אחרי הארוחה והמקלחת, תיקח דף ותרשום **איך היא תרגיש מחר, אחרי הניצחון**. ביקשתי מהן גם לקרוא את הדף בקול למחרת, בבוקר המשחק. גם אני עשיתי זאת, אפילו קראתי זאת רגע לפני שהתחיל המשחק. והשאר... השאר היסטוריה. היה משחק ברמה גבוהה והשגנו ניצחון מזהיר."

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)